Robert Reid (taidemaalari)

**Robert Lewis Reid** (1862 -1929) oli yhdysvaltalainen taidemaalari. Tyylisuunnaltaan hän oli impressionisti. Reid työskenteli myös seinä- ja lasimaalausten parissa. 
## Elämäkertaa
Reid suvussa oli yhteiskunnallista aktivismia. Moni hänen sukulaisistaan oli kirkon palveluksessa. Tulevan taiteilijan isän äiti oli orjuuden vastustaja. Hän oli perustanut Yhdysvaltojen ensimmäisen naisille tarkoitetun orjuutta vastustavan yhdistyksen.   

Taideopinnot Reid aloitti Bostonissa Otto Grundmannin oppilaana. Opiskelu jatkui New Yorkissa The Art Students Leaguen taidekoulussa. Vuonna 1885 Reid matkusti Pariisiin. Pariisia pidettiin tuolloin taidemaailman keskuksena ja siellä oli useita alan oppilaitoksia.   

Oppilaitoksekseen Reid valitsi Académie Julianin, jota pidettiin uudenaikaisena ja vapaamielisenä. Se hyväksyi opiskelijoikseen myös naisia. Monien muiden nuorten taideopiskelijoiden tapaan hän innostui uudesta nousevasta taidesuuntauksesta, impressionismista.  

Opiskelua kesti kolme vuotta. Ranskassa hän vietti aikaa Normandiassa, minne oli muodostunut taiteilijasiirtokunta. Hän maalasi siellä uskonnollissävytteisiä töitä paikallisista maanviljelijöistä.  

Palattuaan Yhdysvaltoihin Reid aloitti opettamisen New Yorkin taidekouluissa, CooperUnionissa ja Art Students Leaguessa. Vuonna 1890 hän merkittäviä seinämaalaustilauksia, "White City"- maalauksen Chicagoon, maalauksen Kongressin kirjastoon ja Boston State Houseen. Myös näissä töissä näkyvät impressionismin vaikutteet yhdistyneenä klassismiin. Niissä naishahmot kulkevat valoisissa maisemissa ja eloisat värit yhdistyvät vilkkaaseen pensselinkäyttöön.

Monien muiden aikansa nuoren polven taidemaalareiden tavoin Reid oli pettynyt Yhdysvaltojen taide-elämän konservatiivisuuteen. Hän liittyi väljään taiteilijaryhmittymään, joka sai nimen "Ten American Painters". Siihen kuuluivat muiden muassa Edmund C. Tarbell, William Merrit Chase ja Frank Weston Benson.  Ryhmä halusi uudistaa kotimaansa taide-elämän ja tehdä tunnetuksi uusia eurooppalaisia taidesuuntauksia, kuten impressionismin. Vuonna 1898 Reid palkittiin National Academy of Designin ensimmäisellä palkinnolla.   

Reid ryhtyi tekemään 1890-luvun lopussa ja 1900- luvun alussa lisää seinämaalauksia. New Yorkiin häneltä teki tilauksen Alva Vanderbilt Belmont, Pariisin maailman näyttelyssä vuonna 1900 oli hänen maalauksensa ja erittäin suuri kunnia oli saada tehdä maalaus Palace of Fine Arts- paviljonkiin Panama Pacific näyttelyssä. Maalaus on sittemmin  tuhoutunut. 

Vuoden 1905 paikkeilla Reid lopetti seinämaalausten tekemisen. Hän palasi maalausten pariin ja kriitikot kuvailivat niitä "sentimentaalisiksi", "söpöiksi" ja "tunteellisiksi ja hyvin kaupaksi käyviksi".   

Rahalle Reidillä olikin tarvetta. Hän oli innokas uhkapelaaja ja tehnyt mittavat velat. Hän muutti Colorado Springsiin ja perusti sinne oman yksityisen taidekoulun.Pelivelat maksaakseen hän maalasi muotokuvia paikkakunnan merkkihenkilöistä. Vuonna 1927 hän sai halvauskohtauksen, jonka johdosta ei voinut enää käyttää oikeaa kättään. Hän ei lannistunut, vaan opetteli käyttämään vasenta kättään. 

Avioliittoa Reid ei solminut. Hän kuoli New Yorkissa hoitokodissa.   
## Lähteet

## Aiheesta muualla
* https://atsunnyside.blog/2025/07/03/robert-lewis-reid-the-trio/